L'Equip de Govern es reuneix en el Consell Agrari amb representants de la Conselleria
13 de març 2018

![](/media/actualidad/PublishingImages/Marzo 2018/80 20180312_212404_001[17127] c.jpg)  
  

Representants de la Conselleria d'Agricultura han mantingut una reunió amb membres de la corporació municipal en el Consell Agrari. En la reunió, els representants autonòmics han informat que proposaran incloure en una futura llei la delegació de competències als ajuntaments per a atorgar permisos per a la instal·lació de tancaments i cases de ferramentes en els cultius del seu terme municipal. 

**“Actualment tot açò ha de passar per València, amb lo qual nosaltres arrepleguem les sol·licituds, les enviem i d'allí ha de vindre un funcionari i comprovar-les quan nosaltres ja ho hem fet prèviament, perquè tenim infraestructura tècnica i de personal per a fer-ho”**, explica el regidor d'Agricultura de Sagunt i president del Consell Agrari, Enric Ariño. Segons el regidor, es vol tornar a la situació anterior a la llei actual perquè l'Ajuntament puga tramitar estes sol·licituds amb major agilitat. 

La reunió, una junta ordinària del Consell Agrari, ha comptat amb la participació de l'alcalde de Sagunt, Quico Fernández; el regidor d'Agricultura, Enric Ariño, i el membre de l'Equip de Govern Pepe Gil, a més d'altres membres de la corporació municipal. Per part de la Conselleria van assistir el secretari autonòmic d'Agricultura i Desenvolupament Rural, Francisco Rodríguez Mulero, i el director general d'Agricultura, Rogelio Llanes. 

A més d'insistir en esta delegació de competències, els assistents van debatre sobre el futur de l'agricultura. Dins d'esta qüestió s'ha parlat sobre la possibilitat de reincorporar a Sagunt el cultiu de vinya. Referent a açò, Enric Ariño ha assenyalat que **“el cultiu de la vinya està molt regulat des d'Europa”** i es requereix l'adquisició de drets per dur-lo a terme. 

Pel que fa a les propostes per a assegurar el futur de l'agricultura, es va parlar de la importància de la professionalització de l'activitat agrícola i de la necessitat d'augmentar la producció i tecnificació dels cultius, amb l'objectiu de prioritzar la productivitat en este sector.  

*   [](http://www.facebook.com/sharer.php?u=https://aytosagunto.es/va/actualitat/l-equip-de-govern-es-reuneix-en-el-consell-agrari-amb-representants-de-la-conselleria/ "Facebook")
*   [](http://twitter.com/share?url=https://aytosagunto.es/va/actualitat/l-equip-de-govern-es-reuneix-en-el-consell-agrari-amb-representants-de-la-conselleria/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/l-equip-de-govern-es-reuneix-en-el-consell-agrari-amb-representants-de-la-conselleria/ "Linked In")
*   [](mailto:?body=https://aytosagunto.es/va/actualitat/l-equip-de-govern-es-reuneix-en-el-consell-agrari-amb-representants-de-la-conselleria/)